அலோஃபி

அலோஃபி (Alofi) நியூசிலாந்து ஆட்புலத்தில் உள்ள  அமைதிப் பெருங்கடல் தீவு நாடான  நியுவேயின்  தலைநகரம் ஆகும். மிகக் குறைந்த மக்கள்தொகை உள்ளத் தலைநகரங்களில் இது இரண்டாவது மிகச்சிறிய தலைநகரப் பிரதேசமாகும்; பலாவின் தலைநகரான கெருல்மூடு மிகச் சிறியதாகும். இது இரு சிற்றூர்களை உள்ளடக்கி உள்ளது: வடக்கு அலோஃபி மற்றும் தெற்கு அலோஃபி. அரசுக் கட்டிடங்கள் இங்கு அமைந்துள்ளன.

புவியியல்
இது தீவின் மேற்கு புறத்தில் அலோஃபி விரிகுடாவின் மையப்பகுதியில் அமைந்துள்ளது. நியுவேயைச் சூழ்ந்துள்ள பவளப் பாறையில் காணப்படும் ஒரே இடைவெளியில் இந்த விரிகுடா அமைந்துள்ளது. இந்த விரிகுடா  தீவின் நீளத்தில் 30% ஆக  (ஏறத்தாழ ஏழு கிமீ) தெற்கில் அலகிகீ முனையிலிருந்து வடக்கில்  மகப்பூ முனை வரை நீண்டுள்ளது. உலகின் மிகபெரும் பற்தூரிகை வேலி அலோஃபியில் உள்ளது என்பது குறிப்பிடத்தக்கது.

வரலாறு
சனவரி 2004இல் நியுவே ஏட்டா சூறாவளியால் தாக்கப்பட்டு மிகுந்த சேதமடைந்தது; இதில் இருவர் கொல்லப்பட்டனர். மருத்துவமனை உள்ளிட்ட அலோஃபியின் பெரும்பாலான கட்டிடங்கள் சேதமடைந்தன.  இச்சூறாவளிக்குப் பிறகு அரசு அலுவலகங்கள் குறைவாக பாதிக்கப்பட்ட, மேற்கு கடலோரத்தில் 3 கிமீ (1.9 மீ) தொலைவில் மாற்றப்பட்டன. இவ்விடம் தெற்கு அலோஃபியின் எல்லைக்குள் அமைந்துள்ளது.

வானிலை

அலோஃபி கோப்பென் காலநிலை வகைப்பாட்டில் அயன மண்டல மழைக்காட்டு வானிலையைக் கொண்டுள்ளது. ஈரப்பதம் இல்லாத காலம் என்பது இல்லை.  சூன் முதல் செப்டம்பர் வரை சற்றே குறைந்த ஈரப்பதம் கொண்டுள்ளது.  இருப்பினும், இந்த மாதங்களிலும்  60 மிமீ (2.4 இன்ச்)கூடுதலான மழை பொழிகிறது. இதே வானிலை உள்ள மற்ற நகரங்களைப் போலவே  சராசரி வெப்பநிலை ஆண்டு முழுமையும் ஒரே சீராக 25 °செ (77 °ப்பா) ஆக உள்ளது.

போக்குவரத்து
இந்நகரில் நியுவே பன்னாட்டு வானூர்தி நிலையம் அமைந்துள்ளது. மண் பதிந்த பல சாலைகள் நகரில் அமைக்கப்பட்டுள்ளன.

மேற்சான்றுகள்

உசாத்துணைகள்

வெளி இணைப்புகள்

 நியுவேயின் வரலாறு
 சூறாவளிக்குப் பின்னரான ஒளிப்படங்கள்

ஓசியானியா தலைநகரங்கள்